I den nordlige og centrale del af landet kan vintervejret fortsætte helt ud på aftenen.

Efter en blandet lørdag, hvor det startede vådt, men endte med solskin, ser søndagen noget mere monoton ud. Allerede fra morgenstunden ligger en front over landet og giver en blanding af slud og tøsne til de fleste. Fronten er mere eller mindre gået i stå og dør langsomt ud, som dagen skrider frem. Alligevel kan enkelte steder nyde det vinterlige vejr det meste af dagen. Før dagen er omme, kan der lokalt falde op til et par centimeter sne, dog bliver der tale om våd og tung sne. Jo længere mod nord man kommer, desto mere sne kan blive liggende på jorden. Sne, slud og gråvejr - hele dagen Nedbøren er allermest udbredt her til morgen, da fronten stadig har noget energi tilbage i sig. Som formiddagen skrider frem, slipper det vinterlige vejr de sydøstligste egne og erstatter slud med gråvejr. I løbet af formiddagen er det muligt at kunne nyde enkelte solstrejf på Bornholm. Temperaturen kommer ud på eftermiddagen op mellem 0 og 2 grader, måske lokalt 3 graders varme. Det bliver noget blæsende flere steder, og ved de østvendte kyster bliver vinden frisk til hård det meste af søndagen. Ud på eftermiddagen svækkes fronten yderligere, og der kommer længere perioder med tørvejr rundt omkring i landet. I den nordlige og centrale del af landet kan vintervejret dog fortsætte helt ud på aftenen. I eftermiddag og i aften kan nedbøren gå over i regn mod sydvest, især i nærheden af kysten, hvor det lune havvand holder temperaturen oppe.